2025 na Slovensku

Tento článok obsahuje výpis významných udalostí v roku **[[2025]] na [[Slovensko|Slovensku]]**.

## Udalosti
### Január
* 1. január – v prvých minútach roka zaznela v Slovenskej televízii a Slovenskom rozhlase nová verzia štátnej hymny
* 1. január – platí zvýšenie DPH, základná sadzba sa zmenila z 20% na 23%. Zároveň však vznikli dve nižšie sadzby, 19% na „väčšinu potravín, elektrinu a niektoré reštauračné služby“ a 5% na „vybrané potraviny, lieky, knihy, zdravotnícke pomôcky, ubytovanie, športové podujatia, sociálne podniky a štátom podporované bývanie“ a bezlepkové pečivo a múku.
* 1. január – ruská spoločnosť Gazprom zastavila dodávky ruského plynu cez Ukrajinu na západ.
* 1. január – od začiatku roku 2025 je na Slovensku možné pri policajnej kontrole použiť vodičský preukaz a občiansky preukaz aj v digitálnej podobe. Predpokladom je však vydanie fyzického preukazu na základe ktorého vzniká digitálna kópia.
* 8. január – Úrad geodézie, kartografie a&nbsp;katastra SR čelil bezprecedentnému výpadku poskytovaných služieb, spôsobenému ransomvérovým útokom hekerov, ktorý môže byť najhorší v&nbsp;histórii Slovenska.
* 8. január – ministerka kultúry Martina Šimkovičová bez udania dôvodu odvolala riaditeľa Slovenského literárneho centra Pavla Sibylu.
* 12. január – do Moskvy odcestovala delegácia dvoch podpredsedov parlamentu, Andreja Danka (SNS) a Tibora Gašpara (SMER – SD) a štyroch poslancov: Marián Kéry, Ján Mažgút, Richard Glück (SMER-SD) a Adam Lučanský (SNS).
* 16. január – pri útoku v Spojenej škole v Spišskej Starej Vsi zomreli dvaja ľudia.
* 17. január – predseda opozičnej strany Progresívne Slovensko, Michal Šimečka, v Kyjive navštívil ukrajinského prezidenta Volodymyra Zelenského. V delegácii boli aj ďalší politici a političky PS, Ivan Korčok, Tomáš Valášek, Beáta Jurík a Lucia Plaváková. Do Kyjiva Zelenský pozval pôvodne Roberta Fica potom čo Fico navrhol rokovanie na Slovensku v slovensko-ukrajinskom pohraničí. Neskôr Tibor Gašpar oznámil, že Fico na Ukrajinu nepocestuje kvôli obavám o bezpečnosť.
* 20. január – premiér Robert Fico, minister obrany Robert Kaliňák, ministerka hospodárstva Denisa Saková, minister zahraničných vecí a európskych záležitostí Juraj Blanár a ministerka kultúry Martina Šimkovičová a iní predstavitelia uskutočnili oficiálnu návštevu Turecko kde ich prijal prezident Recep Tayyip Erdoğan.
* 21. január – v parlamente sa uskutočnila schôdza kde sa malo hlasovať o nedôvere štvrtej vláde Roberta Fica, premiér Fico však požiadal o utajenie schôdze do režimu „dôverné". Utajená mala byť aj následná rozprava. Opozícia stiahla svoj návrh o nedôvere a následne bola parlamentná schôdza ukončená. Neskôr sa k správe prihlásila Slovenská informačná služba.
* 24. január – na protestoch za proeurópske smerovanie Slovenska sa zúčastnilo najviac ľudí od vraždy Jána Kuciaka a Martiny Kušnírovej. Na Slovensku protestovalo približne 100 tisíc ľudí. V Bratislave sa zúčastnilo približne 60 000 ľudí na proteste „Slovensko je Európa". Premiér Robert Fico vyhlásil, že neodstúpi.

### Február
* 21. február – na výročie vraždy Jána Kuciaka a Martiny Kušnírovej sa konali protestné zhromaždenia v 47 mestách Slovenska.
* 25. február – počas návštevy Varšavy minister obrany Robert Kaliňák na spoločnej tlačovej konferencii s poľským ministrom obrany Władysławom Kosiniak-Kamyszom okrem iného vyhlásil „Nakoniec, ako platí, raz ten Rus odíde. A to platí vždy.“ Pripustil, že v spojení s vojnou na Ukrajine došlo k porušeniu medzinárodného práva, ale Rusko ako agresora neuviedol.

### Marec
* 5. marec – prezident Peter Pellegrini vymenoval Rudolfa Huliaka, nominanta SMER-SD, za ministra cestovného ruchu a&nbsp;športu SR.
* 5. marec – vláda schválila zmeny Ústavy, ktoré by zakotvili dve pohlavia, rovnosť mužov a žien pri odmeňovaní za prácu, úpravu adopciou detí či právo rodičov „rozhodovať o účasti detí na výchovno-vzdelávacom procese, ktorý je nad rámec štátneho výchovno-vzdelávacieho programu“.
* 6. marec – na Slovensku bola prvýkrát v roku zaznamenaná teplota nad 20°C, maximum dosiahlo 22,2°C v Gabčíkove. V obci Červený Kláštor bol počas dňa teplotný rozdiel 28°C: ráno bola teplota -7°C, popoludnie sa oteplilo.
* 6. marec – Ľuboš Blaha sa v Moskve stretol so Sergejom Naryškinom, riaditeľom ruskej Služby zahraničnej rozviedky (SVR). Nie je zrejmé o čom jednali. V roku 2023 si vtedajší minister zahraničných vecí Miroslav Wlachovský nechal predvolať ruských diplomatov ako odpoveď na snahy SVR zasahovať do suverenity Slovenska konšpiračným vyjadrením, že sa Spojené štáty snažia ovplyvniť parlamentné voľby.
* 10. marec – po výlukách trvajúcich takmer rok a pol bola znovuotvorená železničná stanica Humenné, vlaky sa vrátili na trate Humenné – Stakčín, Humenné – Medzilaborce mesto a Humenné – Prešov. Elektrifikácia úseku Humenné – Bánovce nad Ondavou na trati Michaľany – Łupków by mala byť ukončená do júla 2025.
* 13. marec – minister obrany a podpredseda vlády, Robert Kaliňák (SMER-SD) priznal vilu v Chorvátsku, ktorá patrí jeho manželke Zuzane Kaliňákovej. Vila má dva apartmány a pozemok s rozlohou 1400 metrov štvorcových.
* 19. marec – prezident Peter Pellegrini vymenoval Samuela Migaľa za ministra ministra investícií, regionálneho rozvoja a informatizácie SR.
* 25. marec – vláda vyhlásila mimoriadnu situáciu kvôli epidémii slintačky a krívačky.
* 26. marec – za predsedu Národnej rady SR bol 79 hlasmi zvolený Richard Raši (Hlas). Opozícia namietla tajnosť voľby.
* 27. marec – parlament schválil zmeny odchodných pre prokurátorov, generálny prokurátor (v tom čase Maroš Žilinka) po štyroch rokoch vo funkcii môže získať doživotné odchodné vo výške 5000 eur mesačne.

### Apríl
* 15. apríl – generálnym riaditeľom Slovenskej národnej galérie sa stal Juraj Králik.
* 25. apríl – prezident Peter Pellegrini vymenoval troch nových generálov: Branislava Zuriana, riaditeľa Úradu inšpekčnej služby Policajného zboru; Ľubomíra Klištinca, riaditeľ Zboru väzenskej a justičnej stráže a Michala Sedliaka, štátneho tajomníka Ministerstva spravodlivosti.

### Máj
* 7. máj – ministerka kultúry Martina Šimkovičová za riaditeľku Slovenského národného múzea vymenovala Andreu Predajňovú.
* 7. máj – prezident Peter Pellegrini podpísal kritizovaný zákon o mimovládnych organizáciách.
* 13. máj – za generálnu riaditeľku Slovenskej televízie a rozhlasu bola vymenovaná Martina Flašíková.
* 27. májpápež Lev XIV. vymenoval kapucína Pavla Šajgalíka za nového biskupa pre Ordinariát OS a OZ SR.
* 29. máj – z depozitára Spišského múzea v Levoči bola odvezená busta sochára Donatella. Pri odvoze bol generálny tajomník služobného úradu Ministerstva kultúry Lukáš Machala a vykonalo ho policajné komando.

### Jún
* 11. jún – začali sa Majstrovstvá Európy vo futbale hráčov do 21 rokov 2025. V ôsmich slovenských mestách sa konajú do 28. júna 2025.

### Júl
* 3. júl – vo Východnej sa začal 70. ročník Folklórneho festivalu Východná.
* 3. júl – za dočasne povereného riaditeľa Slovenskej televízie bol vymenovaný Peter Begányi.
* 27. júl – V Bratislave bola otvorená druhá etapa električkovej trate do Petržalky v dĺžke 3,9 km so siedmimi novými zastávkami.

### August
* 26. august až 31. august – v Dolnom Kubíne sa konali Majstrovstvá sveta v parahokeji žien 2025, vôbec prvé majstrovstvá tohto druhu. V majstrovstvách vyhrali USA.

### September
* 10. september – vláda schválila konsolidačný balíček. Okrem iného zahŕňa zrušenie niektorých štátnych sviatkov, skrátenie odvodových prázdnin pre začínajúcich živnostníkov, progresívne zdanie príjmov zamestnancov a zvýšenie zdravotných odvodov.
* 26. september – v Národnej rade bola 90 hlasmi schválená novela ústavy.

### Október
* 20. október – literárnu cenu Anasoft litera 2025 získala slovenská spisovateľka žijúca vo Fínsku Alexandra Salmela za knihu *56, či?*, zbierku krátkych poviedok v tretej osobe.
* 21. október – senát Špecializovaného trestného súdu v Banskej Bystrici odsúdil Juraja Cintulu, páchateľa atentátu na Roberta Fica z mája 2024, na 21 rokov odňatia slobody za spáchanie obzvlášť závažného zločinu teroristického útoku.
* 21. október – minister vnútra Matúš Šutaj Eštok vymenoval gen. Janu Maškarovú za riadnu prezidentku Policajného zboru.

### November
* 9. november – pred návštevou predsedu vlády Roberta Fica napísal Michal, študent Spojenej školy Dominika Tatarku, kriedou na chodník dva odkazy: „Dosť bolo Fica“ a „Ako chutí Putinov ko..t?“. Po študenta si do školy neskôr prišla polícia.
* 9. november – pri Pezinku sa zrazili dva vlaky. Hospitalizovaných muselo byť 79 zranených.
* 11. november – minister vnútra Matúš Šutaj Eštok prehral súdny spor s tzv. Čurillovcami. Podľa právoplatného rozsudku sa im musí ospravedlniť, zaplatiť každému zo šiestich policajtov 15-tisícové odškodné a uhradiť úroky z omeškania a poplatky exekútorovi. Minister si neprebral elektronickú poštu a nereagoval na výzvy súdu.
* 11. november – počas návštevy Slovenska Laura Kövesiová, šéfka Úradu európskeho prokurátora, vyhlásila, že sa štát stal jedným z európskych centier podvodov s DPH: „Tretina prípadov, ktoré vyšetrujeme v súvislosti s podvodmi s DPH a colnými podvodmi, má väzby na Slovensko. Sú spojené so slovenskými občanmi, so slovenskými spoločnosťami alebo s inými spoločnosťami, ktoré majú sídlo na Slovensku.“ vyhlásila Kövesi. Podľa nej môžu škody vyšetrované jej úradom dosahovať 900 miliónov eur, z toho približne 500 miliónov eur tvoria škody spojené s podvodmi s DPH.
* 14. november – predseda vlády Robert Fico prišiel do Popradu diskutovať so študentmi. Tentokrát sa diskusia uskutočnila na okresnom úrade. Niektorí študenti sa diskusie zúčastnili v čiernom. Niektorí odišli štrngajúc kľúčmi. Fico študentov okrem iného poslal bojovať na Ukrajinu. Chodník pred úradom bol popísaný kriedovými nápismi. Ukázalo sa tiež, že v obecenstve bolo viacerých členov SMERu, ktorí nie sú študenti.
* 15. november – podpredseda vlády pre plán obnovy a znalostnú ekonomiku Peter Kmec (Hlas-SD) doručil svoju demisiu prezidentovi Petrovi Pellegrinimu. Stalo sa tak po podozrivom udeľovaní dotácií. Výzvu v hodnote 200 miliónov vyhralo viacero menších či neúspešných firiem. Peniaze získali aj firmy s dlhmi voči štátu. Naopak, zavedené firmy získali nízke alebo žiadne dotácie.
* 20. november – na rýchlostnej ceste R2 otvorili 9,1-kilometrový úsek Kriváň – Mýtna, ktorého súčasťou je 5 km dlhá mostná estakáda v údolí Krivánskeho potoka.
* 21. november – prvý let obnovenej leteckej linky medzi Košicami a Bratislavou. Na dotovanú linku má do 30. októbra 2027 zmluvu Wizz Air.
* 21. november – Európska únia začala proti Slovensku konanie o porušení povinnosti, tzv. infringement. Podľa Európskej komisie novela Ústavy zo septembra 2025 „spochybňuje zásady prednosti, autonómie, účinnosti a jednotného uplatňovania práva Európskej únie“.

## December
* 30. december – na Slovensko prileteli ďalšie tri z objednaných stíhačiek F-16. Kým pokračuje tréning a preberanie strojov, vzdušnú obranu Slovenska naďalej zabezpečuje Česko, Maďarsko a Poľsko.

## Úmrtia
* 2. január – Ján Zachara, slovenský boxer, olympijský víťaz (* 1928)
* 8. január – Peter Wittgrúber, slovenský historik, mestský kronikár a poslanec Mestského zastupiteľstva v Pezinku (* 1974)
* 11. január – Zora Palová, slovenská textilná a sklárska výtvarníčka (* 1947)
* 14. január – Ladislav Hučko, slovenský gréckokatolícky biskup, pražský apoštolský exarcha (* 1948)
* 16. január – Pavel Cmorej, slovenský filozof, logik (* 1937)
* 18. január – Vladimír Štefuca, slovenský herec, dabér, recitátor (* 1940)
* 30. január – Karol Fabián, slovenský počítačový vedec a priekopník Internetu (* 1949)
* 31. január – Táňa Radeva, slovenská herečka (* 1957)
* 31. január – Jozef Vladár, slovenský archeológ (* 1934)
* 4. február – Karol Ondreička, slovenský hokejový útočník (* 1961)
* 5. február – Ján Cuper, slovenský politik (* 1946)
* 10. február – Ján Mráz, slovenský akademický maliar (* 1935)
* 11. február – Anton Adamčík, slovenský redaktor TV JOJ (* 1965)
* 19. február – František Bartko, slovenský generál (* 1954)
* 21. február – Eva Ľuptáková, slovenská umelecká historička (* 1956)
* 27. február – Teofil Klas, slovenský básnik a prekladateľ (* 1940)
* 3. marec – Jozef Markuš, slovenský ekonóm, prognostik a politik (* 1944)
* 6. marec – Dušan Čaplovič, slovenský archeológ, politik (* 1946)
* 8. marec – Ivan Gajan, slovenský klavirista (* 1958)
* 14. marec – Peter Hric, slovenský cyklista (* 1965)
* 21. marec – Štefan Kvietik, slovenský herec, divadelný pedagóg a politik (* 1934)
* 23. marec – Marianna Grznárová, slovenská poetka a prozaička (* 1941)
* 25. marec – Pavel Jacz, slovenský redaktor, novinár, moderátor (* 1958)
* 28. marec – Ján Ďurica, slovenský rímskokatolícky kňaz, jezuita, vysokoškolský pedagóg, biblista (* 1943)
* 9. apríl – Milan Marčok, slovenský vysokoškolský pedagóg a regionálny politik (* 1939)
* 14. apríl – Alexander Ruttkay, slovenský archeológ, historik, profesor (* 1941)
* 19. apríl – Jaroslav Kubečka, slovenský ekonóm, minister hospodárstva ČSFR a druhý minister hospodárstva SR (* 1934)
* 20. apríl – Vladimír Popovič, slovenský maliar a výtvarník (* 1939)
* 21. apríl – Alexander Vika, slovenský sochár (* 1933)
* 24. apríl – Ladislav Polka, slovenský policajt, odborový predák a politik (* 1952)
* 15. máj – Andrej Fogaš, slovenský tajný biskup a bazilián (* 1945)
* 2. jún – Eva Borušovičová, slovenská scenáristka, režisérka a spisovateľka (* 1970)
* 8. jún – Vladimír Smutný, slovenský kameraman a fotograf (* 1942)
* 12. jún – Daniel Očenáš, slovenský astronóm (* 1949)
* 19. jún – Ján Ľupták, slovenský politik (* 1946)
* 25. jún – Eva Šmáliková, slovenská operná speváčka (* 1927)
* 27. jún – Ladislav Szalay, slovenský spisovateľ (* 1929)
* 9. júl – Ľubomír Ďurček, slovenský konceptuálny umelec, maliar, akčný umelec (* 1948)
* 23. júl – Jozef Hanker, slovenský politik (* 1934)
* 3. august – Peter Veselovský, slovenský hokejista (* 1964)
* 6. august – Božena Lenčová, slovenská spisovateľka (* 1937)
* 10. august – Pavol Krška, slovenský hudobný skladateľ (* 1949)
* 10. august – Karol Mika, slovenský lekár (* 1927)
* 17. august – Oldo Hlaváček, slovenský herec (* 1934)
* 20. august – Anna Záborská, slovenská politička (* 1948)
* 6. september – Ľubomír Longauer, slovenský maliar, grafik a vysokoškolský pedagóg (* 1948)
* 7. september – Ján Szelepcsényi, slovenský dirigent, hudobný skladateľ (* 1937)
* 25. september – Juraj Bartusz, slovenský sochár a umelec (* 1933)
* 7. október – Ľudmila Gajdošíková, slovenská právnička a sudkyňa (* 1953)
* 17. október – Milan Dobeš, slovenský maliar, grafik a sochár (* 1929)
* 20. október – Jozef Mihalkovič, slovenský básnik a prekladateľ (* 1935)
* 8. november – Marta Zágoršeková, slovenská estetička a vysokoškolská pedagogička (* 1942)
* 12. november – Juraj Lexmann, slovenský muzikológ, skladateľ a režisér hudobných dokumentárnych filmov (* 1941)
* 21. november – Erik Panák, slovenský filmový producent (* 1968)
* 4. december – Géza Erdélyi, slovenský kalvínsky kňaz, emeritný biskup Reformovanej kresťanskej cirkvi na Slovensku (* 1937)
* 6. december – Oľga Feldeková, slovenská prozaička, novinárka, scenáristka a dramaturgička (* 1943)
* 10. december – Marian Kotleba, slovenský basketbalista (* 1952)
* 12. december – Dušan Medzihradský, slovenský režisér a scenárista (* 1938)
* 13. december – Peter Mikulík, slovenský herec a režisér (* 1941)
* 14. december – Jozef Gruska, slovenský teoretický informatik, priekopník informatiky, odborník na kvantové výpočty (* 1933)

## Referencie